**EMLÉKEZTETŐ**

**Tehetséggondozási Tanács ülése**

**Időpont:** 2020. május 25. 14:00

**Helyszín:** Microsoft Teams

**Jelen vannak:** Zentai László, Nagy Balázs, Nagy Marianna, Berencsi Andrea, Dombi Ákos, Horváth Ákos, Nagy Tamás, Vitályos Gábor Áron, Kozsik Tamás, Sik Domonkos, Lenkai Nóra, Horváth László, Jordán Tibor, Kürti Jenő, Lehmann Miklós, Fejes Richárd, Milánkovich András, Pál Bernadett, Rémai Martin, Szigeti Balázs, Szőke Orsolya, Lénárt Krisztina, Léhi Krisztina, Megyesi Janka

Zentai László rektorhelyettes úr köszönti a megjelenteket, megállapítja, hogy a tanács határozatképes, majd ismerteti a napirendet. A napirendi pontokat a Tanács egyhangúlag elfogadja.

Napirend pontok:

1. Beszámoló a Tehetséggondozási Alapból finanszírozott tavaszi képzésekről

Előterjesztő: Megyesi Janka

Megyesi Janka elmondja, hogy a tervezett 6 TDK felkészítő, 3 angol nyelvű, és 4 kommunikációs képzés közül mindössze 2 TDK felkészítő képzés valósulhatott meg a járvány miatt. Felmerült a többi képzés online megtartása, de végül az oktatók és a hallgatók újfajta leterheltsége miatt inkább elhalasztották. Az viszont kérdés, hogy ősszel lesz-e forrás a képzések megszervezésére, mivel a Tehetséggondozási Alapot zárolták a veszélyhelyzetben. Az NTP-HHTDK-20 pályázat jelenthetne erre megoldást, azonban ennek megnyerésére nagyobb esély van a B komponens megpályázása esetén, amihez középiskolások bevonása szükséges. Megyesi Janka megkérdezi a TDK elnököket, melyik Kar venné szívesen az együttműködést e tekintetben. Nagy Tamás, Nagy Balázs, és Horváth Ákos jelzik a szándékukat.

Horváth Ákos megkéri a Karok képviselőit, hogy emailben küldjék el, hol milyen százalékban valósultak meg a tanévben TDK konferenciák. Az OTDT felé szeretné referálni a válaszokat.

2. Tájékoztató az utazási pályázattal kapcsolatos történésekről

Előterjesztő: Megyesi Janka

Megyesi Janka tájékoztatja a Testületet arról, hogy a januártól bevezetett újítások jól működtek, gördülékenyebb lett az ügymenet. Az őszi és tavaszi félévben pályázóknak összesen 4 139 813 Ft támogatást fizettünk ki.

A járvány miatt március 16-ától határozatlan időre felfüggesztették a pályázatot, erről minden érintett pályázót emailben értesítettek, és a Tehetséggondozás honlapján is közzétették.

A március 15-éig megvalósult utakat kifizették, azok a pályázók pedig, akik nem tudtak elutazni és még nem költötték el a támogatási összeget, illetve kaptak visszatérítést, visszafizették a támogatást. A rendezvények tömeges lemondása (vagy online megtartása) miatt néhány esetben előfordult, hogy a támogatott pályázók előre befizettek bizonyos költségeket és nem kaptak visszatérítést. Ilyen esetekben – az Erasmus utak kezeléséhez hasonlóan – vis maior kérelmet küldtek a támogatás megtartásáról alátámasztó dokumentumokkal. A kérelmeket Zentai László elbírálta, majd az eredményről kiértesítették a pályázókat.

A Tehetséggondozási Alap zárolása miatt a pályázat megnyitásának ideje bizonytalan.

3. Tájékoztató az NTP-FKT-19 pályázatról

Előterjesztő: Megyesi Janka

Megyesi Janka beszámol arról, hogy a járvány miatt a pályázat 2020. június 30-ai határideje 2020. dec. 31-ére tolódott. Az érintett Karok ezért módosították a munkaterveiket, valamint két Kar a költségvetését is (SEK-TÁTK, ÁJK), így módosítási kérelem került beadásra áprilisban, amelynek jóváhagyásáról az EMET tájékoztatást küld majd.

Problémaként említi, hogy a pályázat pénzügyi vezetése az egyeztetések ellenére továbbra sem megoldott, a pénzügyi felelős személye nem tisztázott. Jelen körülmények között a következő NTP-FKT pályázat benyújtása nem vállalható. Zentai László felajánlja, hogy a Tanács nevében levélben kér állásfoglalást a témával kapcsolatban a Kancellár úrtól.

4. Tájékoztató az ÚNKP-val kapcsolatos jelenlegi helyzetről és a TDK versenyekről

Előterjesztő: Léhi Krisztina

Léhi Krisztina ismerteti a koronavírus helyzet okozta változásokat a 2019/2020-as tanév zárására vonatkozóan. Az NKFIH 2020. december 31-ig meghosszabbította a felhasználási határidőt, mely kiterjed a kutatási tervben vállaltak megvalósítására, a záróbeszámoló benyújtására, valamint a dologi keret felhasználására. Elhangzott, hogy az ÚNKP konferencia online kerül megrendezésre, melyen 10-12 perces videót kell prezentálni. 2020.09.30-ig kell ezt a portálra feltölteni. Ehhez technikai segítség elérhető a honlapon. Az absztraktot szintén 09.30-ig kell a portálra feltölteni minden ösztöndíjasnak szerkeszthető Word formátumban.

Ezután következtek a Karok képviselőinek hozzászólásai, kérdései, javaslatai.

A Karokon a TDK-k vegyesen kerültek már megrendezésre online a tavasz folyamán, valahol pedig majd csak ősszel fognak szintén online formában. Zentai László támogatja az online TDK-k megrendezését. Nagy Marianna véleménye szerint vizsgaidőszakban nem szerencsés ilyet kötelezővé tenni a hallgatóknak, így ő azt javasolja, hogy kari hatáskörben legyen eldöntve a TDK-k szervezése.

Lényeg, hogy az OTDK-ig meg legyenek szervezve a válogató konferenciák.

Felmerült kérdésként, hogy a hallgatók tájékoztatva lettek-e a változásokról, az új időpontokról, határidőkről. Léhi Krisztina tájékoztatta a jelenlévőket, hogy igen, mindig ment körlevél a hallgatóknak az aktualitásokról.

Az új Intézményi Szabályzat megszavazásához érkezett az ülés. Lénárt Krisztina ismertette a változásokat, fontos pontokat.

6.1 pont: Kozsik Tamás kéri a tavalyi szabályzatot, hogy lássa ott mi volt erre a pontra vonatkozóan leírva, valamint indoklást szeretne a változtatással kapcsolatban, ugyanis véleménye szerint így hátrányba kerülnek az IK és a TTK hallgatói. Horváth Ákos kéri a régi változat meghagyását, melyet Lénárt Krisztina beleír jegyzetként a tervezetbe. Nagy Balázs összefoglalja a BB szerepére vonatkozó javaslatokat.

6.2 pont: Kozsik Tamás szerint is nagyobb szerepe kell, hogy maradjon a bíráló bizottságnak. Horváth Ákos szerint előnye is van a szigorú pontrendszernek. A Tanácstagok megvizsgálták ezt a kérdést, a vélemények többsége arra vonatkozott, hogy a BB által adható pontok ne legyenek szigorúan leszabályozva. Kozsik Tamás azt javasolta, hogy ha marad a pontozásban az OTDK-ért járó 50 pont, akkor mégis maradjon a 6.2 pont változatlanul. Zentai László felhívta a jelenlevők figyelmét, hogy a változtatás, amely az OTDK részvételért adható pontokra vonatkozik majd, legkorábban a következő pályázatot fogja érinteni.

Nagy Mariann túlzónak tartja osztatlan képzésben leendő első évesek havi 100 000 Ft-os támogatását. Továbbá amellett érvel, hogy ne legyen szöveges értékelés, javasolja, hogy ez legyen kivéve a kiírásból.

Összegezve az előzményeket szavazásra lettek bocsájtva a szabályzat tervezetének változtatásai, a módosítási javaslatok el lettek fogadva 1 tartózkodás és 1 nemleges szavazat mellett.

5. A következő félévi tanácsülés időpontja

Zentai László tájékoztatja a Testületet, hogy a veszélyhelyzet miatti bizonytalanságokra tekintettel a későbbiekben lehet majd választani novemberi vagy decemberi időpontok közül Doodle szavazással.

6. Egyebek

Lénárt Krisztina elmondja, hogy a javaslatok kérését a Pro Ingenio díjazottakra ideiglenesen vissza kellett vonni a Tehetséggondozási Alap zárolása miatt.

Zentai László tájékoztatja a Testületet, hogy a Szenátus az intézményakkreditációhoz kapcsolódó önértékelési jelentést június 22-én fogja tárgyalni. A jelentés előreláthatólag május 28-ára készül el, amelyben a Tehetséggondozási Tanácsot érintő rész kb. 3 oldal terjedelmű lesz. Az anyagról írásos visszajelzést kér majd a Tanácstagoktól, és kilátásba helyezi egy külön ülés szervezését, ha nagyon ellentmondásos vélemények születnének.

Milánkovich András jelzi, hogy a szakkollégiumok finanszírozását nem lehet előre látni, zárolták a forrásokat, az önálló épülettel rendelkező szakkollégiumok bevételét a Kancelláriának kell adni, így nem lehet tudni, miből fognak működni jövőre. Zentai László felajánlja, hogy felveti majd a problémát a vezetői értekezleten.

Egyéb napirendi pont, kérdés, hozzászólás nincs, ezért Zentai László az ülést berekeszti.